钦定古今图书集成/理学汇编/文学典/第150卷 > 《徐师曾文体明辩》 > 《议》
## 钦定古今图书集成/理学汇编/文学典/第150卷 > 《徐师曾文体明辩》 > 《议》

按刘勰云：“议者，宜也。周爰谘谋，以审事宜也。”《周书》曰：
“议事以制，政乃不迷。”此之谓也。昔管仲称“轩辕有明
台之议”，则议之来远矣。至汉始立駮议。駮者，杂也，杂
议不纯，故曰駮也。盖古者国有大事，必集群臣而廷
议之，若罢盐铁、击匈奴之类是已。厥后下公卿议，乃
始撰词书之简牍以进，而学士偶有所见，又复私议
于家。“文以辩洁为能，不以繁缛为巧；事以明核为美，
不以深隐为奇。”此外又有《谥议》，则别为一体云。